1. Indledning og retsgrundlag

Ved forordningen om en klimaovervågningsmekanisme fastlægges der robuste retsregler for overvågning og rapportering af drivhusgasemissioner og andre oplysninger vedrørende klimaændringer. Den omfatter de elementer, der er nødvendige med henblik på at føre tilsyn med fremskridtene med gennemførelsen af EU's klimalovgivning, navnlig beslutningen om indsatsfordeling, og EU's internationale forpligtelser i medfør af De Forenede Nationers rammekonvention om klimaændringer (UNFCCC) og Kyotoprotokollen.

Ved forordningen om en klimaovervågningsmekanisme tillægges Kommissionen beføjelser til at vedtage delegerede retsakter som omhandlet i artikel 25, stk. 2, med henblik på at:

·fastsætte væsentlige krav til Unionens opgørelsessystem, jf. artikel 6, stk. 2

·tilføje til eller fjerne stoffer fra listen over drivhusgasser i bilag I til forordningen om en klimaovervågningsmekanisme, eller tilføje, fjerne eller ændre indikatorer i forordningens bilag III eller tage hensyn til ændringer af de globale opvarmningspotentialer og de internationalt aftalte retningslinjer for opgørelser, jf. artikel 7, stk. 6, og

·oprette EU-registret som omhandlet i artikel 10, stk. 4.

Denne rapport forelægges i medfør af artikel 25, stk. 2, i forordningen om en klimaovervågningsmekanisme. I henhold til artikel 25, stk. 2, har Kommissionen beføjelser til at vedtage delegerede retsakter, jf. artikel 6 og 7 og artikel 10, stk. 4, for en periode på fem år fra den 8. juli 2013. Kommissionen skal udarbejde en rapport vedrørende de delegerede beføjelser senest ni måneder inden udløbet af femårsperioden.

Forordningen om en klimaovervågningsmekanisme blev ændret i 2014 for så vidt angår den tekniske gennemførelse af Kyotoprotokollen. Ved denne ændring tillægges Kommissionen endvidere beføjelser til at vedtage delegerede retsakter vedrørende den tekniske gennemførelse i Unionen af Kyotoprotokollens anden forpligtelsesperiode, jf. artikel 10, stk. 5 og 6, i forordningen om en klimaovervågningsmekanisme. Ifølge artikel 25, stk. 2, litra a), i forordningen om en klimaovervågningsmekanisme, tillægges Kommissionen beføjelser til at vedtage delegerede retsakter, jf. artikel 10, stk. 5 og 6, fra datoen for Unionens indgåelse af Doha-ændringen til Kyotoprotokollen til udgangen af den supplerende periode med henblik på opfyldelse af forpligtelserne i Kyotoprotokollens anden forpligtelsesperiode. Eftersom disse beføjelser er tillagt Kommissionen for et nøje afgrænset tidsrum uden forlængelse og ikke er nævnt i artikel 25, stk. 2, er de ikke omfattet af denne rapport.

Den 30. november 2016 fremsatte Kommissionen et forslag til forordning om forvaltningen af energiunionen. Forordningen om en klimaovervågningsmekanisme er fuldt ud indarbejdet i forslaget for at sikre integration mellem energi- og klimaområdet, og den vil ifølge forslaget blive ophævet fra og med den 1. januar 2021. Indtil denne dato vil forordningen om en klimaovervågningsmekanisme fortsat gælde som den relevante retlige ramme for overvågning og rapportering af drivhusgasemissioner og -optag og andre klimaoplysninger.

2. Udøvelse af de delegerede beføjelser

2.1. Væsentlige krav til Unionens opgørelsessystem og hensyntagen til ændringer i de globale opvarmningspotentialer og internationalt aftalte retningslinjer (artikel 6, stk. 2, og artikel 7, stk. 6, litra b))